R200 000 borgtog vir ‘MTN-bedrieër’Argieffoto Die telekommunikasiereus MTN se rekenmeester wat verdink word die bedrog, diefstal en geldwassery van R24 miljoen, is Donderdag vrygelaat op borgtog van R200 000 in die gespesialiseerde handelsmisdaadhof in Johannesburg. Branden Ruth Moshabane staan tereg op 16 aanklagte van bedrog, diefstal en geldwassery. “Wanneer ek na die bewyse kyk, het die staat ŉ sterk saak,” het landdros Jerry van Vuuren gesê toe hy sy uitspraak gelewer het. Hy het gesê daar word nie vermoed dat Moshabane met enige bewyse of getuies sal inmeng nie. “Sy het sterk emosionele bande met haar familie, eiendom en ondernemings, en dit gaan ŉ tyd duur voor die ondersoek afgehandel is,” het hy gesê. Adv. Piet du Plessis, vir Moshabane, het ŉ beëdigde verklaring van sy kliënt aan die hof voorgehou waarin sy aandui dat sy verstaan die staat is besorg dat sy nog ŉ misdaad sal pleeg en nie vir haar hofsaak sal opdaag nie. Sy het egter gesê die ondersoekbeampte se uitlatings was nie feitelik korrek nie en sy ontken bewerings dat ŉ sindikaat betrokke was. Sy het gesê sy is glad nie bewus van ŉ beweerde onttrekking van R90 000 uit haar rekening in ŉ sekere stadium nie. “Die ondersoekbeampte skep die indruk dat ek verantwoordelik is vir die onttreking,” het sy in die verklaring gesê. Volgens die verklaring is haar enigste ander inkomste uit ŉ steenkoolmaatskappy waar sy ŉ direkteur is en R30 000 verdien, asook aandele ter waarde van R800 000 en ander beleggings. Moshabane het dit onder die hof se aandag gebring dat sy bloedarmoedig is en medikasie ontvang en ŉ spesiale dieet moet volg, wat die tronk nie bied nie. Dit lei daartoe dat sy swak voel. Die direktoraat vir prioriteitsmisdaadondersoeke (die Valke) se handelsmisdaadeenheid vir ernstige oortredings in Johannesburg het die 42-jarige Moshabane op 18 April by MTN se hoofkantoor in Fairlands in hegtenis geneem op aanklag van bedrog en diefstal ter waarde van ongeveer R24 miljoen. Du Plessis het gesê sy kan nie van enige van haar bates ontslae raak nie, hangende die uitslag van die hofsaak. By Moshabane se vorige hofverskyning het die staat gesê hulle verwag die betrokke bedrag is meer as R50 miljoen, aangesien hul ondersoek voortduur en hulle vermoed die transaksies dateer terug tot in 2011. “Daar is geen feite van die ondersoekbeampte nie, dis net spekulasie,” het Du Plessis bygevoeg. Moshabane werk al meer as 13 jaar by MTN maar is geskors ná haar inhegtenisneming. “Sy het nie bekend gemaak hoeveel eiendom sy besit nie en ons kan nie seker wees dat daar nog eiendom is waarvan sy ontslae kan raak nie,” het staatsaanklaer Bongani Chauke aan die hof gesê. Moshabane se vorige verklaring het aangedui sy het vyf eiendomme, sewe voertuie en ŉ aantal beleggings. Die staat het vroeër aan die hof gesê Moshabane het eiendomme wat sy nie bekend gemaak het nie. Sy het slegs die eiendomme aangedui waarna die staat verwys het in haar verklaring. Moshabane het na bewering geld van MTN na haar persoonlike rekening oorgeplaas tussen 16 Julie 2015 en 4 April 2017. Die bank het MTN-bestuur gekontak oor verdagte transaksies in haar rekening. Die saak hervat op 20 Junie.